Sagunt recupera el subministrament elèctric
29 d’abril 2025

![](/media/hzwbtqhk/policia-apagon_c.jpg?width=850&height=478.6036036036036)

El subministrament elèctric ja s'ha recuperat en tot el municipi. La Policia Local ha desenvolupat tasques especials de vigilància durant tota la nit amb la finalitat de garantir la seguretat de la ciutadania. Especialment, han estat presents en aquelles zones que encara estaven afectades per la fallada generalitzada de la xarxa elèctrica. Malgrat tot, la nit ha transcorregut amb normalitat i sense incidències.

“Fem una crida a la calma. La Comunitat Valenciana ja ha restablit el 99 % del servici elèctric. En els nuclis de Sagunt, el Port de Sagunt i Almardà, durant la nit, s'ha recuperat progressivament l'electricitat”, ha informat l'alcalde del municipi, Darío Moreno. “Convé mantindre les precaucions mentre dure el Nivell 3 d'alarma, però la situació a la ciutat és de total normalitat”, ha afegit.

Actualment, tot el municipi ha recuperat l'enllumenat públic i els habitatges ja disposen d'electricitat. No obstant això, durant les pròximes hores continuarà havent-hi un dispositiu especial de Policia Local coordinat amb Guàrdia Rural, Bombers i les Forces i Cossos de Seguretat de l'Estat (FCSE), per a atendre qualsevol possible emergència.

La regidora de Policia Local, María Jose Carrera, ha agraït a tots els efectius de la Policia Local “la seua labor durant totes estes hores d'apagada”. “El tall d'electricitat va provocar que nombroses persones quedaren atrapades en ascensors, però, en coordinació amb Bombers, es va aconseguir rescatar totes elles”, ha explicat. Segons la regidora, “la resta de servicis que es van produir durant el dia d'ahir van tindre a veure, sobretot, amb alteracions i accidents de trànsit”.

### **Centres escolars sense activitat lectiva**

Tenint en compte que encara està vigent el Nivell 3 d'Emergència, seguint les indicacions del Govern d'Espanya, que ha assumit la gestió de l'emergència, els centres educatius estaran oberts durant el dia de hui, però sense activitat lectiva, és a dir, sense avançar en les matèries. Així mateix, es recorda a la ciutadania que ha d'evitar, sempre que siga possible, fer trajectes innecessaris per carretera i facilitar les labors als cossos d'Emergències.

D'altra banda, sí que es manté l'activitat sanitària amb normalitat i l'Hospital de Sagunt no ha registrat cap incidència. Respecte als servicis de Renfe, la línia de tren de Rodalia C6 es troba en funcionament. Els servicis de Mitjana i Llarga Distància s'aniran recuperant al llarg del dia. Es recomana consultar la informació actualitzada a través de [www.renfe.com](http://www.renfe.com).

*   [](http://www.facebook.com/sharer.php?u=https://aytosagunto.es/va/actualitat/2025-04-29-sagunt-recupera-el-subministrament-electric/ "Facebook")
*   [](http://twitter.com/share?url=https://aytosagunto.es/va/actualitat/2025-04-29-sagunt-recupera-el-subministrament-electric/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-04-29-sagunt-recupera-el-subministrament-electric/ "Linked In")
*   [](mailto:?body=https://aytosagunto.es/va/actualitat/2025-04-29-sagunt-recupera-el-subministrament-electric/)